Majaa kaprimulgo

Majaa kaprimulgo aŭ Jukatana antrostomo (Antrostomus badius) estas noktula specio de kaprimulgoj de la genro Antrostomus kun 11 aliaj specioj. Ĝi troviĝas en Meksiko, Belizo, Gvatemalo, kaj Honduro.Schulenberg, T. S., M. d. C. Arizmendi, C. I. Rodríguez-Flores, C. A. Soberanes-González, R. A. Behrstock, kaj A. Van Tatenhove (2020). Yucatan Nightjar (Antrostomus badius), version 1.0. En Birds of the World (T. S. Schulenberg, Editor). Cornell Lab of Ornithology, Ithaca, NY, USA.  Alirita la 16an de Oktobro, 2021

Taksonomio kaj sistematiko
La Majaa kaprimulgo estis dum multaj jaroj klasitaj en la genron Caprimulgus, sed poste estis restarigita en sia dekomenca genro Antrostomus. Ĝi kaj la Sablokola kaprimulgo (A. salvini) estis dum ioma tempo konsideritaj subspecioj de la Silkovosta kaprimulgo (A. sericocaudatus). La Majaa kaprimulgo estas monotipa.

Aspekto
La Majaa kaprimulgo estas 24 ĝis 25,5 cm longa. Unu masklo pezis 65,5 g kaj tri inoj po 51,2 ĝis 64,3 g. La supraj partoj de la masklo estas grizbrunaj. La krono havas nigrecbrunajn makulojn kaj grizecblankajn makulojn, kaj la dorso kaj pugo havas flavbrunajn kaj cinamkolorajn makulojn kaj larĝajn nigrecbrunajn striojn. Ĝi havas larĝan flavbrunan aŭ sablokoloran kolumon sur la nuko kaj la flankoj de la kolo. La vosto estas bruna kun malfortaj flavbrunaj strioj; la tri plej eksteraj paroj de plumoj havas larĝajn blankajn pintojn kaj la plej interna paro grizecbrunan makulecon sur la pintoj. La flugiloj estas brunaj ĝis grizecbrunaj kun flavbrunaj makuloj kaj strioj. La vizaĝo estas bruna kun nigrecbrunaj makuloj. La mentono kaj gorĝo estas malhelbrunaj kun cinamkoloraj strioj kaj mallarĝa blanka bendo sub ĉi-lasta. La brusto estas bruna kun flavbrunaj kaj cinamokoloraj makuloj, kaj la ventro kaj flankoj estas nigrecbrunaj kun cinamokoloraj makuloj, brunaj strioj kaj multaj blankaj punktoj. La ino similas al la masklo, sed la palaj pintoj de la eksteraj vostoplumoj estas multe pli malgrandaj kaj flavbrunaj, ne blankaj.

Distribuado kaj habitato
La Majaa kaprimulgo estas tutjara loĝanto (nemigranta) de la Jukatana Duoninsulo de Meksiko kaj insulo Kozumelo apud ĝia marbordo. Ĝi estas nereproduktanta vizitanto en Belizo kaj nordokcidenta Honduro, kaj estas kelkaj registroj el norda Gvatemalo ankaŭ en tiu sezono. Ĝi loĝas en "veprejo kaj arbusta arbaro [kaj] arbara rando".

Kutimaro
Manĝado
La Majaa kaprimulgo estas noktula. Ĝi ĉasas fluginsektojn per antaŭeniro de ripozejo kaj eble ankaŭ de la tero.

Reproduktado
La reprodukta sezono de la Majaa kaprimulgo ne estas difinita. La ovodemetado estas de du ovoj, verŝajne demetitaj rekte sur la teron sen nesto, kiel estas ofte inter kaprimulgoj.

Voĉo
La kanto de la Majaa kaprimulgo estas "laŭta, klara puk ri-u-riiu aŭ pk uiu uiu-uiu. Ĝi estas kantata de kaŝita ripozejo en arbusto aŭ arbo, plejparte de februaro ĝis aŭgusto. Ĝi ankaŭ faras "malmolan, kavan glugladon, k-lok k-lok ... aŭ p-tok ...".

Statuso
La IUCN taksis la Majaan kaprimulgon kiel Malplej Zorgigan. Ĝia populacio estas ĉirkaŭkalkulata je almenaŭ 50 000 maturaj individuoj, sed ĝi malpliiĝas. Neniu tuja minaco estis identigita.
Vidu ankaŭ
 Jukatana kaprimulgo

 Referencoj 

Eksteraj ligiloj

Kategorio:Kaprimulgoformaj
Kategorio:Birdoj de Meksiko
Kategorio:Birdoj de Centra Ameriko